CELEX: 32019R0681
Language: bg
Date: 2019-04-30 00:00:00
Title: Регламент (ЕС) 2019/681 на Комисията от 30 април 2019 година за изменение на приложение II към Регламент (ЕО) № 1223/2009 на Европейския парламент и на Съвета относно козметичните продукти (Текст от значение за ЕИП.)

2.5.2019   
               
               
                  BG
               
               
                  Официален вестник на Европейския съюз
               
               
                  L 115/5
               
            
         РЕГЛАМЕНТ (ЕС) 2019/681 НА КОМИСИЯТА
         от 30 април 2019 година
         за изменение на приложение II към Регламент (ЕО) № 1223/2009 на Европейския парламент и на Съвета относно козметичните продукти
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 1223/2009 на Европейския парламент и на Съвета от 30 ноември 2009 г. относно козметичните продукти (1), и по-специално член 31, параграф 1 от него,
         като има предвид, че:
         
                     (1)
                  
                  
                     Веществото 2-Chloro-p-Phenylenediamine, включително неговите сулфати и дихидрохлориди, се използва в препарати за боядисване на вежди и мигли в максимална концентрация от 4,6 %. Научният комитет по безопасност на потребителите (НКБП) заяви в становището си от 19 септември 2013 г. (2) (наричано по-нататък „становището на НКБП“), че не може да се изведе достатъчна граница на безопасност за употребата на 2-Chloro-p-Phenylenediamine в препарати за боядисване на коса с окислител, предназначени за вежди и мигли, в концентрация от максимум 4,6 %. НКБП заяви също така, че въз основа на наличните данни и поради липсата на подходящо in vivo изпитване за индуциране на генна мутация не е възможно да се направи заключение относно генотоксичния потенциал на 2-Chloro-p-Phenylenediamine. Поради това НКБП не счете, че употребата на 2-Chloro-p-Phenylenediamine е безопасна за потребителите. НКБП впоследствие уточни, че становището му е, че със сулфатите и дихидрохлоридите на 2-Chloro-p-Phenylenediamine следва да се борави със същата предпазливост като с 2-Chloro-p-Phenylenediamine, докато бъде доказано, че са безопасни, тъй като имат еднаква основна структура с 2-Chloro-p-Phenylenediamine, включително генотоксичен потенциал. Освен това НКБП поясни, че обхватът на становището на НКБП и заключението в него може да бъде разширен така, че да се отнася и до косата на главата (3).
                  
               
                     (2)
                  
                  
                     Предвид становището на НКБП и последвалото уточнение от страна на НКБП, съществува потенциален риск за здравето на човека, произтичащ от употребата на 2-Chloro-p-Phenylenediamine и неговите сулфати и дихидрохлориди в продуктите за боядисване на вежди и мигли. По отношение на продуктите за боядисване на косата на главата експозицията на веществото е дори още по-висока, тъй като тези продукти се нанасят върху по-голяма повърхност от тялото. Въз основа на това и предвид уточнението от страна на НКБП, съществува и потенциален риск за здравето на човека, произтичащ от употребата на 2-Chloro-p-Phenylenediamine и неговите сулфати и дихидрохлориди в продукти за боядисване на косата на главата. Поради това 2-Chloro-p-Phenylenediamine и неговите сулфати и дихидрохлориди следва да бъдат забранени в продуктите за боядисване на косата, включително продуктите за боядисване на вежди и продукти за боядисване на мигли, и да бъдат добавени в списъка на забранените вещества в приложение II към Регламент (ЕО) № 1223/2009.
                  
               
                     (3)
                  
                  
                     Целесъобразно е да бъдат предвидени разумни срокове с цел промишлеността да се приспособи към новата забрана. При определянето на продължителността на тези срокове интересите на икономическите оператори следва да бъдат балансирани с установените специфични рискови фактори за здравето.
                  
               
                     (4)
                  
                  
                     Поради това Регламент (ЕО) № 1223/2009 следва да бъде съответно изменен.
                  
               
                     (5)
                  
                  
                     Мерките, предвидени в настоящия регламент, са в съответствие със становището на Постоянния комитет по козметичните продукти,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Приложение II към Регламент (ЕО) № 1223/2009 се изменя в съответствие с приложението към настоящия регламент.
         
         
            Член 2
            От 22 ноември 2019 г. продуктите за боядисване на коса, включително продуктите за боядисване на вежди и продуктите за боядисване на мигли, съдържащи забранените с настоящия регламент вещества, не може да се пускат на пазара на Съюза.
            От 22 февруари 2020 г. продуктите за боядисване на коса, включително продуктите за боядисване на вежди и продуктите за боядисване на мигли, съдържащи забранените с настоящия регламент вещества, не може да се предоставят на пазара на Съюза.
         
         
            Член 3
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 30 април 2019 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 342, 22.12.2009 г., стр. 59.
         
            (2)  SCCS/1510/13.
         
            (3)  Протокол от пленарното заседание на НКБП от 21—22 юни 2018 г.
      
      
         
            ПРИЛОЖЕНИЕ
            В приложение II към Регламент (ЕО) № 1223/2009 се добавя следното вписване:
            
               
                           Референтен номер
                        
                        
                           Химично наименование/INN
                        
                        
                           CAS номер
                        
                        
                           EO номер
                        
                     
                           „1384
                        
                        
                           2-хлоробензен-1,4-диамин (2-Chloro-p-Phenylenediamine) и неговите сулфати и дихидрохлориди (*1), използвани като вещество в продукти за боядисване на коса, включително продукти за боядисване на вежди и продукти за боядисване на мигли
                        
                        
                           615-66-7
                           61702-44-1 (сулфат)
                           615-46-3 (дихидрохлорид)
                        
                        
                           210-441-2
                           262-915-3
                           210-427-6
                        
                     
            
               (*1)  От 22 ноември 2019 г. продуктите за боядисване на коса, включително продуктите за боядисване на вежди и продуктите за боядисване на мигли, съдържащи тези вещества, не се пускат на пазара на Съюза. От 22 февруари 2020 г. продуктите за боядисване на коса, включително продуктите за боядисване на вежди и продуктите за боядисване на мигли, съдържащи тези вещества, не се предоставят на пазара на Съюза.“